**Φιλοσοφία – Σκοπιμότητα**

**Φιλοσοφία**

Από τη στιγμή που γεννιέται κανείς μέχρι τη στιγμή που πεθαίνει, σχετίζεται με άλλους ανθρώπους, ακόμα κι όταν είναι μόνος του, ακόμα κι όταν απουσιάζουν οι άλλοι (Ναυρίδης, 1994).Υπάρχει μία αέναη δυναμική διεργασία μεταξύ ατόμου και ομάδας, κατά την οποία το άτομο αφομοιώνοντας την «κοινωνική λογική», την κάνει δικιά του καταφέρνοντας να ζει και να επικοινωνεί με τους άλλους, διατηρώντας την προσωπική ταυτότητα και τα χαρακτηριστικά, αλλά λειτουργώντας με τρόπο κατανοητό και αποδεκτό. Την παραπάνω διαδικασία το άτομο δεν την υφίσταται παθητικά, που κατακτιέται από το ίδιο, παρά του επιβάλλεται (Ναυρίδης, 2005). Η επιτυχία της, όμως, εξαρτάται από μία σειρά από δεξιότητες ζωής που θα βοηθήσουν το άτομο στη διαχείριση των καθημερινών προκλήσεων και υποθέσεων (Unicef,2012) ), αλλά και στη μελλοντική επαγγελματική του ζωή.

**Σκοπιμότητα του προγράμματος**

Με πυξίδα το βίωμα και μέσω μαθητοκεντρικών, συνεργατικών και διερευνητικών διδακτικών τεχνικών δανεισμένων από το δράμα στην εκπαίδευση, τη ζωγραφική και τη διεργασία ομάδας με τη βοήθεια των «κοινωνικών επιπέδων», το πρόγραμμα επιχειρεί να βοηθήσει τους/τις μαθητές /τριες στην ανάπτυξη και απόκτηση δεξιοτήτων ζωής, σχετιζόμενες με τη συνεργασία και τη συνεργατικότητα αποσκοπώντας σε μία σχολική κοινότητα που διέπεται από τις παραπάνω αξίε ς και δίνοντας τη δυνατότητα στους αυριανούς πολίτες να εξελίσσονται σε μεταβαλλόμενους χώρους εργασίας και στην κοινωνία, καθώς και να ανταπεξέρχονται στην πολυπλοκότητα και την αβεβαιότητα του σύγχρονου κόσμου.

Καθένα από τα εργαστήρια καλλιεργεί συγκεκριμένες δεξιότητες συνδεδεμένες με τη θεματική και την υποθεματική. Ενδεικτικά αναφέρονται η ενσυναίσθηση, η ευαισθησία, η επικοινωνία, η αυτεπάρκεια, η υπευθυνότητα, ο σεβασμός,η εμπιστοσύνη, η κριτική γνώση εαυτού και οι ρουτίνες σκέψης. Πέρα από τις βασικές δεξιότητες που σχετίζονται με τη βασική θεματική, το πρόγραμμα καλλιεργεί και άλλες δεξιότητες που αναφέρονται αναλυτικά σε κάθε εργαστήριο.

Η διάρκεια κάθε συνάντησης εκτείνεται σε μία διδακτική ώρα μέσα στην τάξη και συνιστάται να συνδυαστεί με συνέργειες εκπαιδευτικών διαφόρων ειδικοτήτων, που θα ήθελαν να συμμετάσχουν σε αυτό καθιστώντας το πληρέστερο.