**Εργαστήριο 5**

**Εισαγωγική Φάση**

**Δραστηριότητα: «Ταξίδι ξεκινάω και παίρνω μαζί μου» (Διάρκεια: 5 λεπτά)**

**Οδηγία:** Οι μαθητές/τριες κινούνται ελεύθερα στον χώρο. Όταν συναντιούνται με κάποιον/α άλλο/η μαθητή/τρια λένε: *«Ταξίδι ξεκινάω και παίρνω μαζί μου* », προσδιορίζοντας κάτι που θεωρούν σημαντικό για την εμπειρία τους, όπως π.χ. «ένα ζευγάρι γυαλιά για να βλέπω καλύτερα τι νιώθουν οι άλλοι/ες», «μία αγκαλιά για να μη φοβάμαι», «ακουστικά για να ακούω καλύτερα», ή «μία καραμέλα για να γλυκαθούμε και να συνεργαστούμε καλά». Η δραστηριότητα ολοκληρώνεται όταν όλοι/ες έχουν μιλήσει με όλους/ες. Μετά την ολοκλήρωση, οι απαντήσεις των μαθητών/τριών συγκεντρώνονται σε χαρτί του μέτρου που αναρτώνται τα παραγόμενα του προγράμματος.

**Φάση Ανάπτυξης**

**Δραστηριότητα: Κοιτάζοντας τον πίνακα (Διάρκεια:35 λεπτά)**

**Οδηγία:** Παρουσιάζεται στους μαθητές/τριες σε έντυπη ή σε ψηφιακή μορφή ο πίνακας «Παιδική Συναυλία» του Γεώργιου Ιακωβίδη. Σε πρώτο στάδιο, ενθαρρύνονται ατομικά να παρατηρήσουν προσεκτικά την εικόνα και να στοχαστούν κριτικά. Στη συνέχεια, χωρίζονται σε ομάδες των τεσσάρων και καλούνται να συγκρίνουν και να καταγράψουν ποιες από τις δεξιότητες που διαφάνηκαν στα προηγούμενα εργαστήρια αναγνωρίζονται στην εικόνα. Παράλληλα, τους ζητείται να εξετάσουν αν αναδύονται κάποιες άλλες δεξιότητες που δεν είχαν εντοπίσει μέχρι τώρα. Κάθε ομάδα παρουσιάζει στην ολομέλεια το σύντομο κείμενο που κατέγραψε, όπου αναλύουν τις δεξιότητες που εντοπίστηκαν στον πίνακα και ανταλλάσσουν απόψεις μέσω κριτικού αναστοχασμού. Στη συνέχεια, οι μαθητές/τριες προτρέπονται να γράψουν ένα σύντομο μήνυμα προς ένα από τα παιδιά του πίνακα, επιλέγοντας όποιο παιδί θέλουν, με θέμα «Ποιες δεξιότητες προάγουν τη συνεργασία και τη συνεργατικότητα; Αλλάζουν ανάλογα την εποχή και τις συνθήκες;».

**Φάση Κλεισίματος**

**Δραστηριότητα: «Τίτλος» (Διάρκεια:10 λεπτά)**

**Οδηγία:** Στην ολομέλεια οι μαθητές/τριες μοιράζονται τα μηνύματα που έχουν γράψει καθώς και ένα σύντομο τίτλο που θα έβαζαν στη σημερινή συνάντηση. Ο/η συντονιστής/στρια συγκεντρώνει τους τίτλους και συνθέτει το αποτύπωμα της τάξης.

**Προέκταση**

Σε ένα κοινό ψηφιακό έγγραφο ταυτόχρονης επεξεργασίας συγκεντρώνονται τα μηνύματα που γράφτηκαν στο σημερινό εργαστήριο. Συντίθεται ένα κοινό μήνυμα που απευθύνεται στην υπόλοιπη σχολική κοινότητα σχετικά με την προαγωγή της συνεργασίας καθώς και της συνεργατικότητας. Το μήνυμα μπορεί να αναρτηθεί στο ιστολόγιο του σχολείου ή στην σχολική εφημερίδα και να έχει πολυτροπική μορφή.