**Εργαστήριο 4**

**Εισαγωγική Φάση**

**Δραστηριότητα: «Κοντινότητα» (10 λεπτά)**

**Οδηγία**: Οι μαθητές/τριες στέκονται σε δύο ισάριθμες σειρές αντικριστά, σε απόσταση 23μέτρων η μία από την άλλη. Παρακινούνται να είναι σιωπηλοί, διατηρώντας βλεμματική επαφή με αυτόν/ην που βρίσκεται απέναντι. Με την εκκίνηση, η μία σειρά παραμένει σταθερή, ενώ ο καθένας/ μια από την άλλη αρχίζει να πλησιάζει τον/την απέναντι, αργά και διερευνητικά, σε μια απόσταση που συναισθάνεται ότι επιτρέπεται από τη στάση σώματος και το βλέμμα του/της. Όταν πλησιάσει όσο επιτρέπεται, σταματά και γυρίζει πίσω αργά, χωρίς να χαθεί η βλεμματική επαφή με τον/την απέναντι. Με την επιστροφή στην αρχική θέση, όσοι/ες μετακινήθηκαν, μετατοπίζονται μια θέση δεξιά, και η διαδικασία επαναλαμβάνεται εστιάζοντας στην αλλαγή των ζευγαριών.

**Φάση Ανάπτυξης**

**Δραστηριότητα: «Θα με πιάσεις άμα πέσω;» (Διάρκεια: 25 λεπτά)**

**Οδηγία:** Σε ζευγάρια με παρόμοιο σωματότυπο, οι μαθητές/τριες στέκονται ο ένας/μία πίσω από τον άλλον/η σε κοντινή απόσταση. Με κλειστά μάτια και σταθερά πόδια, αυτός/η που είναι μπροστά αφήνει το σώμα του/της να πέσει προς τα πίσω, ενώ ο/η πίσω το πιάνει. Ανάλογα με την έκβαση της διαδικασίας, η απόσταση μπορεί να αυξηθεί ή να μειωθεί. Στη συνέχεια, γίνεται εναλλαγή ρόλων. Μετά την ολοκλήρωση της διαδικασίας, ο /η συντονιστής/στρια χωρίζει τους μαθητές/τριες σε δύο κύκλους με βάση τον τελευταίο ρόλο που είχαν. Κάθε μαθητής/τρια αναστοχάζεται κριτικά ατομικά και γράφει στο ταίρι του ένα σύντομο σημείωμα απαντώντας στα εξής ερωτήματα: *«Τι ένιωσα;», «Τι προσδοκούσα από τη διαδικασίας».* Στη συνέχεια, οι μαθητές/τριες μοιράζονται τις εμπειρίες τους πρώτα στους μικρούς κύκλους και έπειτα στην ολομέλεια, ανακοινώνοντας ανά ζευγάρι τα συμπεράσματα που έχουν καταγράψει.

**Φάση Κλεισίματος**

**Δραστηριότητα: «Ενθύμιο»(Διάρκεια:10 λεπτά)**

**Οδηγία:** Στην ολομέλεια οι μαθητές/τριες προτρέπονται να αναστοχαστούν κριτικά και να μοιραστούν με τους/τις υπόλοιπες, τι θα κρατήσουν από το σημερινό εργαστήριο και αν υπάρχει κάτι που θα ήθελαν να αφήσουν πίσω. Συνιστάται η διάθεση ενός φύλλου εργασίας για το σπίτι, προκειμένου να ενθαρρυνθεί η περαιτέρω προσωπική ενδοσκόπηση και επεξεργασία των εμπειριών τους.